ORDE do 8 de xullo de 2004 pola que se convocan os Premios Galicia de Comunicación 2004.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 19/07/2004

Co fin de promocionar todo o que contribúa a profundar na realidade galega, así como para recom
pensar publicamente o labor que profesionais, institucións e empresas da comunicación veñen realizando neste sentido, esta consellería a través da Secretaría Xeral para as Relacións cos Medios Informativos, convoca os Premios Galicia de Comunicación 2004. Para tal efecto
DISPOÑO:
Artigo único.-Convócanse os Premios Galicia de Comunicación 2004 e apróbanse as súas bases, que se publican como anexo a esta orde. Os gastos por un importe global de corenta e dous mil catrocentos trinta e sete euros con sesenta e catro céntimos (42.437,64 euros) euros, serán sufragados con cargo á partida 04.04.361A. 640.0 dos orzamentos xerais da Comunidade Autónoma para o 2004.
Santiago de Compostela, 8 de xullo de 2004.
Jaime Pita Varela
Conselleiro da Presidencia, Relacións Institucionais e Administración Pública
ANEXO I
Bases que rexen a convocatoria dos Premios
Galicia de Comunicación 2004
Primeira.-Poderán optar a estes premios os profesionais, empresas e institucións que durante o ano 2004 realizaran un destacado labor no ámbito da comunicación que contribuíse ao afondamento e difusión da realidade galega.
Segunda.-Os Premios Galicia de Comunicación 2004, dotados cada un deles coa contía de seis mil doce (6.012) euros, excluída se é o caso, a retención que legalmente corresponda, serán seis:
1. Premio á mellor iniciativa no campo da comunicación en medios informativos, referida a esta comunidade autónoma.
2. Premio ao mellor labor de comunicación en medios impresos, e referido a esta comunidade autónoma.
3. Premio ao mellor labor de comunicación de xornalismo gráfico en medios impresos, e referido a esta comunidade autónoma.
4. Premio ao mellor labor de comunicación en medios radiofónicos, e referido a esta comunidade autónoma.
5. Premio ao mellor labor de comunicación en televisión, referido a Galicia.
6. Premio á mellor empresa ou institución que destacase por un singular esforzo no campo da comunicación.
Terceira.-O prazo de presentación dos traballos rematará o día 15 de outubro de 2004.
Cuarta.-A presentación farase en sobre cerrado e a solicitude virá asinada polo interesado ou persoa ou institución que propoña o outorgamento do premio en favor dun terceiro. No exterior do sobre figurará como enderezo a Secretaría Xeral para as Relacións cos Medios Informativos (edificio administrativo de Presidencia, San Caetano, Santiago de Compostela) e conterá a documentación seguinte:
a) Se o traballo se difundiu nunha publicación periódica, achegaranse seis exemplares do xornal ou revista no que aparece, indicando cal é o traballo e a que premios opta, así como o nome e enderezo do autor.
Se o traballo se publicou con pseudónimo ou sen asinar, cumprirá presentar un certificado da empresa xornalística correspondente que acredite quen é o autor.
b) Se o traballo se radiou ou emitiu pola televisión, presentará dúas cintas co programa ou programas, indicando a que premio opta, así como o nome e enderezo do autor. Presentarase tamén un certificado do director da emisora no que conste a data de emisión e mais o autor.
c) No suposto de concorrer á modalidade establecida no nº 6 da base segunda, xuntarase memoria explicativa do destacado labor realizado no campo da comunicación, con documentación acreditativa dos extremos contidos na memoria de referencia.
Quinta.-O xurado ou xurados para a adxudicación destes premios será nomeado polo secretario xeral para as Relacións cos Medios Informativos. Constituirano persoas escollidas polos seus coñecementos nas materias obxecto dos premios.
Sexta.-Á marxe do exposto no punto cuarto destas bases, os membros do xurado ou xurados poderán presentar libremente a cantos profesionais, empresas ou institucións consideren merecedoras de optar a estes premios.
Sétima.-O veredito do xurado ou xurados farase público nun acto que terá lugar nun prazo non inferior aos 15 días seguintes á data de recepción dos traballos.
Oitava.-Os traballos recibidos non se lles devolverán aos autores. A Secretaría Xeral para as Relacións cos Medios Informativos reserva para si o dereito a publicar ou emitir os traballos premiados, sen fin de lucro.
Novena.-As decisións do xurado ou xurados serán inapelables e o premio ou premios que este considere oportunos poderán ser declarados desertos.
Décima.-A participación neste premio supón a aceptación incondicional destas bases.